Elvebakken videregående skole

Elvebakken videregående skole er en videregående skole som ligger på Vestre Elvebakke 3 i bydel Grünerløkka. Skolen er med sine ca  elever en av Oslos største skoler. Skolen ble etablert i 1921 og het tidligere Kristiania Fag- og Forskole for Håndverk og industri og deretter Oslo Yrkesskole. Den fikk sitt nåværende navn i 1976. Skolen var ikke opprinnelig en høyere skole (dvs. gymnas eller middelskole/realskole), men en yrkesskole, og ledet dermed ikke til examen artium (studiekompetanse). Skolen var lenge en av Oslos skoler med lavest opptakskrav, hadde betydelige sosiale utfordringer og ble omtalt som en «sliten østkantskole». Etter at skolen flyttet inn i nye lokaler i 2005 arbeidet den for å snu denne utviklingen, og som resultat har skolen fått økt popularitet og tidvis høyest inntakskrav i Oslo. Skolen har idag både yrkesfaglige programmer og studiespesialisering.

Skolen ligger nær både buss- og trikkeholdeplasser ved Hausmanns gate, like ved Akerselva, Hausmania Kulturhus og nyåpnede Vega Scene.

Utdanningstilbud 
Skolen tilbyr fem utdanningsprogram:
 Medier og kommunikasjon
 Informasjonsteknologi og medieproduksjon
 Elektro og datateknologi
 Studiespesialisering
 Studieforberedende kunst, design og arkitektur (KDA) (tidligere studiespesialisering med formgivningsfag)

Historie 

Mot slutten av 1800-tallet skjedde det en rask industriell og teknologisk utvikling i Kristiania. Industribedriftene og håndverkerne la om driften, og mestrene fikk stadig mer å gjøre med forretninger. Behovet for en egen faglig opplæringsinstans var stort. Frisørmestrene var de første til å gjøre noe med dette problemet. De opprettet egne skoler for lærlingene sine. Siden ble skoletilbudet utvidet til også å gjelde andre fagområder. Det ble etablert teknisk rettede søndagsskoler og aftenskoler. Skolene var spredt på elleve forskjellige steder rundt i byen og undervisningen var i hovedsak teoretisk. Behovet for en felles skole med teoretisk og praktisk undervisning for alle håndverks- og industrilinjer meldte seg raskt. Håndverks- og industriforeningen påtok seg oppgaven å finne en skole som kunne romme all undervisning. I 1921 ble en ærverdig, gammel bygård med buede vinduer og datidens snirklete arkitektur beliggende i Østre Elvebakke kjøpt og ombygd til skole. Den ble utvidet med flere nybygg på de tilstøtende tomtene. Skolen het fra 1925 Kristiania Fag- og Forskole for Håndverk og industri. Bygget ble bygget om i 1938 og kunne da ta imot rundt 400 elever og lærlinger.

Rektor Klaus Torgård tok over skolen i 1947 og året etter ble skolens navn forandret til Oslo Yrkesskole. Da Sogn videregående skole ble bygget ferdig i 1961, ble større deler av tilbudene ved Oslo Yrkesskole flyttet til Sogn. Rektor Torgård ble med dit, og ledet begge skolene derfra frem til 1968.

I 1969 var det behov for å utvide Oslo Yrkesskole. Naboskolen i Osterhaus' gate, Framhaldsskolen for jenter (1932–1969) ble lagt ned og bygget overtatt av yrkesskolen. Skolebygget var fra 1873 da Christiania Borgerskole holdt til der. Bygget er siden overtatt av Oslo Voksenopplæring Rosenhof som har etablert en avdeling her.

I 1976 kom «Lov om videregående opplæring», og skolens navnet ble endret fra Oslo yrkesskole til Elvebakken videregående skole.

De gamle håndverks- og industribyggene langs Akerselva ble etter hvert transformert til moderne media- og innovasjonssentre. Elvebakken videregående skole måtte tilpasses utviklingen, og i 2005 flyttet hele skolen fra Osterhaus' gate og inn i nye, moderne lokaler i Vestre Elvebakke 3. Gamle yrkesfaglige røtter er ivaretatt på programområdene medier og kommunikasjon, elektrofag og design og håndverk. Skolen tilbyr også et utdanningsprogram for studiespesialisering, med blant annet fordypning i formgiving, fysikk og kinesisk.

Et stadig økende elevtall medførte at skole igjen utvidet ved å bygge fysikk og kjemisaler i Østre Elvebakke 1. Disse stod ferdige høsten 2009, og ble kalt "H-bygget".

I 2017 ble også "S-bygget" opprettet som eget bygg for kunstlinjene på skolen.

Rektorer 
Klaus Torgård var skolens første rektor. Han ble med til Sogn da Oslo Yrkesskole ble delt i 1961, og var rektor for begge skolene frem til 1968, da de ble delt.

 1947–1968: Klaus Torgård (til Sogn Yrkesskole)
 1968–1987: Fredrik Reisegg
 1997–2019: Per Solli
 2019: Espen Rueness (fungerende)
 2020–: Camilla Hauren Leirvik

Skolebygningen 

Den nye skolebygningen stod ferdig i 2005, utført av Arkitektpartner. Bygget har U-form med 3 til 6 etasjer som tilbygg til den gamle skolebygningen. Mot Hausmanns gate omslutter skolen Oslo sentrum baptistkirke, som har sin fasade med skolebygningen på begge sider.

Realfagsenteret på Elvebakken ble åpnet høsten 2009, ca. 1600 m² fordelt på tre etasjer. Senteret har laboratorier for både kjemi, biologi og naturfag, og spesialrom for både geofag, fysikk og teknologi og forskningslære. Høsten 2010 fikk skolen bygget er bølgebasseng på 3 x 6 meter med vindtunnel, digital måleutstyr til bruk for forskning og opplæring.

Elvebakkenrevyen 

Elvebakkenrevyen er skolens årlige, elevdrevne revyoppsetning, og har hatt oppsetninger siden 2002.

Priser 
Elvebakken-elever har mottatt flere priser gjennom årene.

Fra Ocean Space Race

 2022: 
 Vindturbinklassen: Elvebakken vinner den sammenlagte prisen for beste vindturbin. 
 2017: 
 Vindturbinklassen: Elvebakken vinner den sammenlagte prisen for beste vindturbin.

Fra Ungt Entreprenørskap

 2010:
 Fylkesmesse i Oslo: Beste ungdomsbedrift, beste utstilling, beste nettsted, beste kulturbedrift.
 2009:
 Oslo Innovation Camp: Vinner av konkurransen med «Mulighetenes Plattform».
 Amandusfestivalen

2009:
Tykt og tynt: Vinneren av beste fiksjon, fagpris og publikumsprisen.
Et liv uten rytme: Vinneren av beste dokumentar.

Galleri Elvebakken 
Galleri Elvebakken (Galleri E) er et prosjekt med mål å framheve unge kunstnere, startet i 2007 av noen av skolens elever ved elevorganisasjonen Elvebakken Kulturråd. Galleriet skal gi elever fra Oslo mulighet til å stille ut sine verker.

Tidligere elever ved Elvebakken videregående skole 

Den mest kjente eleven ved Elvebakken vgs er Sonja av Norge (1937–). Hun utdannet seg i kjole- og draktsøm da skolen het Oslo yrkesskole.

Referanser

Eksterne lenker 
 

Videregående skoler i Oslo
Skoler i bydel Grünerløkka
Utdanningsinstitusjoner etablert i 1921
Harald Aars